Gebou by Vrystaat-skool aan die brand gesteekArgieffoto ŉ Gebou by ŉ skool in Thabong in die Vrystaat is Saterdagoggend in die vroeë oggendure aan die brand gesteek. “Die polisie ondersoek ŉ saak van brandstigting nadat ŉ administratiewe gebou by die Letsete Sekondêre Skool afgebrand het,” het ao Malebo Khosana, woordvoerder van die polisie, in ŉ verklaring gesê. ŉ Veiligheidswag het die brand opgemerk toe hy sy rondes deur die skool gedoen het. Hy het dadelik die brandweer en polisie ontbied. “Twee vensters was gebreek en twee bottels met ŉ vlambare vloeistof is op die toneel opgespoor,” het Khosana gesê. “Die personeelkamer en die kantoor langsaan het afgebrand.” Brandbestryders kon die brand blus. Die motief vir die brandstigting is nog nie bekend nie.